Eet jy te veel sout?(Argieffoto) Hoe gereeld gryp jy na die soutpot voordat jy aan die kos geproe het? Internasionale Soutbewusmakingsweek is 4 tot 11 Maart , en dié week val die kollig op die uitwerking van oormatige soutinname op jou liggaam. ER24 moedig mense aan om hulle soutinname te verminder.ŉ Hoë soutinname in jou dieet kan tot hoë bloeddruk, beroerte, hartprobleme, osteoporose, maagkanker, nierkwale en vetsug lei. “Wanneer jy te veel sout en natrium inneem, moet jou liggaam water terughou om al die sout uit te spoel,” het dr. Robyn Holgate, hoof‑ mediese beampte by ER24, verduidelik. “Die ekstra water, as gevolg van die sout, sit meer spanning op jou hart en bloedvate, en dit kan jou bloeddruk opstoot,” het sy gesê. Die probleem is nie net met die sout wat jy oor jou kos gooi nie, maar ook die sout wat reeds in jou verwerkte kosse weggesteek is. “Daar is baie sout in kosse waarvan jy dalk nie eens bewus is nie, soos byvoorbeeld MSG (mononatriumglutamaat). ŉ Mens kyk nie noodwendig vir hierdie bestanddeel wanneer jy die etiket lees nie, maar dit kan daartoe lei dat jou soutinname hoër is as wat dit moet wees. Jou soutinname moet minder as ŉ teelepel sout per dag wees,” het Holgate gesê. Holgate beveel verder aan dat jy soutinname met dié wenke verminder: “Vermy tafelsout, kosse wat hoog in natrium is en soutplaasvervangers. Jy hoef nie enige sout in jou dieet by te voeg nie. “Lees die etikette en maak seker jy kies kosse wat natriumvry, ŉ lae natrium‑inhoud het of ongesout is. Hou ook soutplaasvervangers dop, want van hulle bevat nog steeds natrium al het hulle nie sout in nie. Kosse met ’n hoë natriuminhoud sluit spek, ham, slaaisous, sojasous, gepekelde kos, gemarineerde kos, peuselhappies en ander geprosesseerde kos in.”